‘Dinge was nie reg’ by HS Jan ViljoenDie Hoërskool Jan Viljoen in Randfontein. (Foto: Google) Die span wat ondersoek moes instel ná die sogenaamde rasgedrewe voorval by die Hoërskool Jan Viljoen in Februarie, het Dinsdag terugvoer in dié verband aan ouers gegee. “Dinge was nie reg by die skool nie,” het Luke Enslin, senior ondersoeker van Mike Bolhuis se private ondersoekdiens Specialised Security Services, vanmiddag gesê oor die voorval wat hom op 11 Februarie by die Randfonteinse skool afgespeel het. Maroela Media het vroeër berig ŉ bakleiery het dié dag tussen ŉ wit en ŉ bruin leerder uitgebreek wat tot verdere botsings gelei het. Dreigemente en beskuldigings van rassisme is tydens onderonsies tussen wit, bruin en swart leerders teenoor mekaar sowel as teen die skool se beheerliggaam gemaak. Die beheerliggaam het Specialised Security Services ná die voorval genader om die voorval te ondersoek. Dié ondersoekdiens het reeds drie weke gelede sy verslag by die Gautengse departement van onderwys ingedien. Die departement wag egter nog op ’n verslag van die Menseregtekommissie (MRK). Panyaza Lesufi, Gautengse LUR vir onderwys, het vanmiddag gesê sy departement sal dié verslag met ontvangs by die verslag van Specialised Security Services voeg en dan oor die pad vorentoe besluit. Luidens Specialised Security Services se verslag het ŉ party wat onafhanklik is van die Hoërskool Jan Viljoen en sy bedrywighede glo ŉ hand daarin gehad om ŉ gewelddadige onderonsie tussen leerders aan te vuur. Die ondersoekdiens het tydens sy ondersoek ŉ buiteparty geïdentifiseer “wat vooraf daartoe bygedra het om leerders by die skool te beïnvloed en om wrywing en chaos te veroorsaak”. Die party se optrede was glo doelbewus. Die party se identiteit is egter tot op hede nog nie bekend gemaak nie. Die verslag kan nie in die stadium nie aan ouers en leerders oorhandig word nie aangesien die derde party in die verslag geïdentifiseer word.